Det er stærke sager, når en 25-årig mand efter planen tager plads på anklagebænken. Manden er tiltalt for at have udsat sin tidligere kæreste og ægtefælle for et sandt helvede af fysisk og psykisk vold og massiv chikane i en periode på langt over et år. Det fremgår af sagen, at manden er tiltalt for at have banket kvinden siden engang i maj 2021, først på en bopæl i Brønderslev og siden i Nørresundby. Ifølge politiets anklager har manden blandt andet slået kvinden på kroppen og i hovedet både med flad og knyttet hånd, til dels mens hun lå ned og  sparket og bidt hende på kroppen. I et tilfælde skal han have holdt en pude over hendes hoved, mens han holdt fat med begge hænder og sagde noget i stil med: ”enten skal du dø, eller også skal jeg”. Manden er også tiltalt for systematisk at have kaldt kvinden ”luder”, ” kælling”, ”slange”, ” uduelig” og  ”en satan”. Ville kontrollere kvinden Politiet er af den opfattelse, at den systematiske vold og ydmygelse havde til formål at kontrollere kvinden. I den forbindelse mener politiet, at manden også kontrollerede, hvilket tøj hun gik i, hvor hun gik hen, og hvem hun var sammen med. Sagen førte til, at der i august i går blev udstedt et tilhold mod manden, som således fik forbud mod at opsøge og kontakte kvinden. Det holdt ham ifølge politiet ikke tilbage. Han er således blandt  andet tiltalt for næsten 1.600 gange at have chikaneret kvinden ved at sende små beløb via MobilePay og samtidig udnytte muligheden for at skrive en besked til kvinden sammen  med overførslen. På lur ved kvindens hjem Manden er også tiltalt for at have ligget på lur ved kvindens hjem og arbejdsplads i løbet af efteråret, hvor han en dag også ventede uden for hendes hjem. Da hun kom ud, tog han kontakt til hende og gav hende et kram. Efterfølgende efterlod han et brev, blomster og en mobiltelefon ved kvindens bopæl. Forløbet endte med, at den 25-årige mand blev varetægtsfængslet, og han sidder fortsat fængslet op til, at sagen kommer for retten i Aalborg. Det fremgår ikke før sagens start, hvordan manden forholder sig til de omfattende og alvorlige anklager. Det fremgår af anklageskriftet, at manden ikke blot risikerer en straf, hvis retten finder ham skyldig. Sagens anklager lægger også op til en udvisning af Danmark.

Referat:
Det kan ende med en udvisningsdom, når en 25-årig mand tirsdag skal stå skoleret i Retten i Aalborg.